Groblersdal-moord: Weduwee, minnares beplan glo moord op WhatsAppRaymond Gregory Papapavlou en sy vrou Simone. (Foto: Facebook) Raymond Gregory Papapavlou (28) se vrou, Simone, sal in hegtenis geneem word sodra sy opgespoor word. Só het die ondersoekbeampte, sers. Tshepo Mogano, Maandag in die Groblersdal-landdroshof in Limpopo getuig. ’n Ander polisiebeampte wat by die saak betrokke is, het egter glo aangedui dat daar nie genoeg bewyse is om haar in hegtenis te neem nie. Luidens die klagstaat het Simone glo met haar vriendin Patricia Ray Lee Smith saamgesweer om haar man te vermoor. Smith is reeds verlede maand in hegtenis geneem in verband met die moord en haar borgtogaansoek word vandag aangehoor. Sy staan tereg op aanklagte van moord en sameswering tot moord. Verskeie oënskynlike teenstrydighede in die ondersoek na die moord het egter in die hof aan die lig gekom. Dit sluit in teenstrydige stellings van lt.kol. Jan de Lange wat vroeër by die ondersoek betrokke was en sers. Mogano wat die dossier ná Smith se inhegtenisneming ontvang het. Patricia Ray Lee Smith in die hof. (Foto: Tania Heyns) Mogano het vanoggend in die getuiebank gesê ’n staatsgetuie het aangedui dat Smith en Simone in ’n romantiese verhouding betrokke is. Raymond het glo in die pad van die verhouding gestaan. Daar is volgens Mogano genoeg gronde vir Simone se inhegtenisneming. De Lange het glo verlede maand gekeer dat Simone haar aan die polisie oorgee omdat hy van mening is dat daar nie genoeg bewyse is om haar in hegtenis te neem nie. Mogano hou egter vol Simone is nog nie agter tralies nie aangesien sy glo nie opgespoor kan word nie. Albei vroue se selfoonrekords is nagegaan en dit het glo aan die lig gekom dat hulle die moord ’n geruime tyd lank op WhatsApp beplan en bespreek het. Die selfoonrekords plaas glo ook vir Smith in die omgewing van die plaas enkele ure voor Papapavlou op 4 Oktober vermoor is. Die verdediging het egter ’n strokie aan die hof voorgelê wat toon dat Smith die betrokke aand ’n wegneemete bestel het om by haar huis in Johannesburg afgelewer te word. Die bestelling is 18:56 geplaas – ongeveer dieselfde tyd wat die selfoonrekords wys dat Smith in die omgewing van die plaas was. Patricia Ray Lee Smith in die hof. (Foto: Tania Heyns) “Ek stel dit aan jou meneer, dit is bevestiging dat die beskuldigde die aand van die moord in Johannesburg-Suid was, nie naby die plaas soos jy getuig het nie,” het Ocker Botha, Smith se regsverteenwoordiger, aan Mogano gesê. Smith en een van die staatsgetuies is boonop nie op goeie voet nie. Smith se selfoon het vyf dae voor haar inhegtenisneming by die werk weggeraak en die enigste persoon met toegang tot die kantoor was glo die staatsgetuie en dié se vrou. “Die enigste bewyse wat my kliënt aan die moord verbind, behalwe vir die beweerde WhatsApp-boodskappe, is deur dié staatsgetuie verskaf. “De Lange het hierdie saak ondersoek. Hulle het die dossier op jou tafel gegooi die dag voor die saak vir die eerste keer in die hof aangehoor moes word,” het Botha aan Mogano gesê. Uitspraak rakende Smith se borgtogaansoek sal vanmiddag gelewer word.